**A Kisgöncöl Waldorf Iskola Házirendje**

**2024.**

A *Házirend* tartalmazza a nevelő és oktató munka megvalósulását segítő működési, magatartási, viselkedési szabályokat, a jogszabályokban meghatározott tanulói jogok gyakorlásának és – a tanulmányi kötelezettségeken kívül – a tanulói kötelezettségek teljesítésének módját.

1. **Általános rendelkezések**
   1. **A *Házirend* elfogadása**

* A *Házirend* elfogadása a Tanári Kollégium jogköre. A Fenntartónak és a Szülői Kollégiumnak véleményezési joga van.
* A *Házirend* felülvizsgálható és módosítható. A módosítására tett javaslatot a Tanári Konferencia vezetőjének írásban kell benyújtani.
  1. **A *Házirend* hatálya**
* A *Házirend* érvényes az Iskolaközösség minden tagjára.
* A *Házirend* előírásai vonatkoznak az Intézmény *Pedagógiai Programja* alapján szervezett kötelező és nem kötelező tanórai foglalkozásokra, az iskolai programokra – tanítási idő alatt és azon kívül –, amelyeken az Iskola ellátja a tanulók felügyeletét, illetve minden olyan esetre, amikor a tanulók az iskolában tartózkodnak.
* Az Iskolaközösség tagjai az Iskola által szervezett, iskolán kívüli együttléteken és rendezvényeken is kötelesek betartani a *Házirend* előírásait.
* A *Házirend* megszegése fegyelmi intézkedést, súlyosabb esetben fegyelmi eljárást jelenthet.
  1. **A *Házirend* nyilvánossága**
* A *Házirend* előírásai nyilvánosak, azt minden érintettnek (tanulóknak, szülőknek, valamint az Iskola alkalmazottainak) meg kell ismernie.
* A *Házirendet* tanévkezdéskor az osztálytanító ismerteti a tanulókkal.
* A *Házirend* egy példánya megtekinthető az irodában és hozzáférhető az Iskola honlapján.

1. **A tanulók jogai és kötelességei**
   1. **A tanulók jogai**

* Minden tanulónak joga, hogy részt vegyen minden iskolai tevékenységben. Biztonságban, egészséges környezetben, képességeinek, érdeklődésének, adottságainak megfelelő, szellemi, lelki, testi fejlődését segítő nevelésben és oktatásban részesüljön, illetve az Intézmény *Pedagógiai Programjának* megfelelő alapfokú művészetoktatásban vegyen részt képességeinek fejlesztése érdekében.
* A tanuló személyiségét, emberi méltóságát és jogait tiszteletben kell tartani, és védelmet kell számára biztosítani a fizikai és lelki erőszakkal szemben. A tanuló nem vethető alá testi bántalmazásnak, megalázó bánásmódnak.
* A tanuló joga, hogy az Iskola működési rendjének megfelelően igénybe vegye az Iskola létesítményeit és az iskolában rendelkezésre álló eszközöket.
* A tanuló által előállított termék, dolog, alkotás a tanuló tulajdona, de az Iskola az ezekről készített felvételekkel/ képekkel szabadon rendelkezik.
* Iskolánkban szociális ösztöndíj nincs, esetleges szociális támogatásról az adott Osztályközösség maga dönt és gondoskodik.
* A szünetekben való étkezési lehetőségek mellett az Iskola napi egyszeri meleg étkezési lehetőséget biztosít a tanulók számára. A tanuló joga, hogy az iskolában a család anyagi helyzetétől függően kérelmére kedvezményes étkezésben részesüljön.
* A tanuló joga, hogy rendszeres egészségügyi felügyeletben és ellátásban részesüljön.
* A tanulók szabad választás alapján a kötelező tanítási órákon kívüli foglalkozásokon (napközis foglalkozások, felzárkóztatás, kulturális rendezvények, szakkörök stb.) vehetnek részt (lásd *Délutáni foglalkozások rendje* iskolai dokumentum).
* A szülő kérheti gyermeke felmentését a 16 óráig tartó foglalkozásokon való részvétel alól, illetve a 18 óráig tartó ügyelet alól.
* A tanuló kérheti a jogszabályban meghatározott módon a tanórai foglalkozások alóli felmentését.
* Minden tanulót megillet a rá vonatkozó valamennyi információ és döntés megismerésének, és a véleménynyilvánításnak a joga.
* A tanulóknak joga van Diákönkormányzatot, Diákkört létrehozni és munkájában részt venni.
  1. **A tanulók kötelességei**
* Minden tanuló kötelessége, hogy tevékenyen részt vegyen a tanórákon, iskolai foglalkozásokon rendszeres munkával és fegyelmezett magatartással és képességeinek megfelelően eleget tegyen a tanárai által meghatározott tanulmányi kötelezettségének.
* Minden tanuló kötelessége, hogy a hiányzás alatt tanultakat pótolja, amihez tanári segítséget kérhet.
* Minden tanuló kötelessége, hogy az emberi kapcsolatok és az udvariasság szabályait betartsa.
* Minden tanuló kötelessége, hogy tartsa tiszteletben azt a tényt, hogy társainak joga van a nyugodt körülmények között történő tanuláshoz.
* Minden tanuló kötelessége, hogy óvja önmaga és mások testi épségét, azt ne veszélyeztesse.
* Minden tanuló kötelessége, hogy iskolai ünnepélyen, az Iskola által kért, az adott ünnephez illő öltözékben jelenjen meg.
* Minden tanuló kötelessége a tűz-, balesetveszély észlelése esetén annak haladéktalan jelzése a legközelebbi pedagógusnak vagy az iskolatitkárnak.
* Minden tanuló kötelessége a tűz- és balesetvédelmi szabályok, rendkívüli események esetén az aktuális intézkedések betartása.
* Minden tanuló kötelessége, hogy ügyeljen az Iskola, a termek, a folyosókon lévő öltöző polcok, cipőtároló helyek, falak és egyéb berendezések, dekorációk tisztaságára, állapotára.
* A mellékhelyiségek és egyéb helyiségek rendeltetésüktől eltérő/kulturálatlan használata esetén a tanulónak, vagy képessége hiányában a kárt okozó tanuló szüleinek felelőssége a jelentősebb kárt helyrehozni. Minden tanuló kötelessége, hogy az okozott kárt jelentse az irodában, a fegyelmezetlenségből vagy gondatlanságból okozott kárt megtérítse.
* A tanítás teljes ideje alatt, tehát tanórákon, egyéb foglalkozásokon és a szünetekben is tilos a tanulók számára a mobiltelefon használata.
* A tanulóknak a tanítási nap kezdetén, a tanítás időtartamára le kell adniuk osztálytanítójuknak (vagy hiányzás esetén a helyettesítő tanárnak) telekommunikációs eszközeiket (mobiltelefon, kép- vagy hangrögzítésre alkalmas eszköz, internet elérésre alkalmas okos eszköz). Az összegyűjtött eszközöket az irodában kell leadni. Az iskolatitkár zárható helyre teszi azokat. A tanítási nap végén a tanulók visszakapják eszközeiket.
* Iskolába a gyermek csak az Iskola által ajánlott, illetve az osztálytanítóval előzetesen egyeztetett játékot és eszközt hozhat be. A tanár a tanításhoz nem szükséges eszközöket elveheti a tanulótól, és csak a tanítási nap végén adja vissza azokat. Az Iskola nem vállal felelősséget a tanulók által behozott, az irodába le nem adott egyéb értéktárgyakért.

1. **Fegyelmi intézkedések**

* A kötelességszegés súlyától függően, lehetőség szerint a fokozatosság és az arányosság elve alapján jár el az Iskola. A *Házirend* enyhébb megsértése esetén az osztálytanító, súlyosabb esetben a Tanári Konferencia dönt a következményekről.
* Közösségellenes vagy azzal fenyegető tanulói magatartás esetén az Iskola a tudomásszerzéstől számított 8 napon belül vizsgálatot kezdeményez a tanulóval szemben, amelybe bevonja a tanuló szüleit. A vizsgálatot a Tanári Kollégium által választott 3 fő pedagógusból álló csoport folytatja le, szükség esetén bevonva a Személyi és Minőséggondozási Csoportot.
* A kötelességszegésről, a *Házirend* megsértéséről, közösségellenes magatartásról a szülőket értesítjük, szükség esetén személyes beszélgetésre hívjuk.
* Amennyiben szülők tanári csoporttal történő beszélgetésére kerül sor, a szülők kérhetik más szülő, vagy ez ügyben nem érintett, pártatlan külső megfigyelő jelenlétét a beszélgetésen. Külső személy bevonásának feltétele a szülők és az érintett osztálytanító, illetve a beszélgetésen résztvevő tanárok erről történő közös megegyezése.
* Fegyelmi intézkedések fajtái:
* szóbeli figyelmeztetés
* írásbeli figyelmeztetés
* fegyelmi büntetés
* eltanácsolás
* Az Iskola elsősorban pedagógiai eszközöket alkalmaz a kifogásolt magatartást tanúsító tanulóval szemben - így különösen: személyes beszélgetés az érintett tanulóval, illetve szüleivel, esetmegbeszélés az érintett osztály, illetve osztályok tanulóival, tanáraival.
* Írásbeli figyelmeztetést a Tanári Konferencián meghozott döntés alapján az iskolaképviselő vagy az osztálytanító adhat.
* Vétkes és súlyos tanulói kötelességszegés esetén a jogszabályokban meghatározott fegyelmi büntetés alkalmazására is sor kerülhet.
* A Tanári Kollégium az egyedi körülmények alapján minden esetben egyedi döntést hoz.
* A fokozatosság elvét nem kell megtartani abban az esetben, ha a tanuló kirívóan súlyos kötelezettségszegést követett el.
* Akut probléma, illetve az Iskola közösségének egészét érintő súlyos fegyelmi vétség, valamint az Iskola és a szülők közötti *Együttműködési Megállapodás* be nem tartása esetén a Tanári Konferencia döntést hozhat a tanuló iskolából történő eltanácsolásáról év közben is.

1. **A tanulók értékelése**

* A Waldorf-pedagógiából fakadóan és kerettantervünknek megfelelően iskolánkban szöveges értékelés van. A tanulók tudásukról elsősorban szóban, alkotásaikon keresztül, felsőbb évfolyamokon írásban (pl. tudáspróbák) számolnak be.
  1. **Az értékelés eszközei, formái:**
* Osztálytanítói, szaktanári szóbeli értékelés.
* Epocha-előadások, zárómunkák, évszakünnepek, színdarabok, rendezvények során szerzett megfigyelések, tapasztalatok.
* Füzetmunka értékelése.
* Osztálytanítói, szaktanári szóbeli tájékoztatás a szülők felé.
* *Félévi értesítő*.
* *Év végi bizonyítvány, Bizonyítványvers.*
* Az Iskola értékelési rendszere nem osztályzáson alapul. A napi intenzív kapcsolat eredményeként az osztálytanító jól ismeri a tanulókat, és a munkájukról folyamatosan visszajelzéseket ad a számukra. A tanulók értékelését a tanárok által szervezett Gyermekmegbeszélések és Osztálykonferenciák is segítik.
* A tanuló kiiratkozása esetén az Iskola a szülő kérésére, a szöveges értékelés alapján érdemjegyekben kifejezett bizonyítványt is adhat.
* Jutalmazás szóban, folyamatos tanári visszajelzések formájában történik, iskolánkban nincs tárgyra épülő jutalmazási rendszer.

1. **Az Iskolába történő gyermekfelvétel**

* Iskolánknak nincs területi ellátási kötelezettsége. A tanulók felvételéről az adott osztálytanító és a Tanári Konferencia dönt. A folyamat részletes szabályozása az Iskola *SZMSZ*-ében található.

1. **Az Iskola működési rendje**

* Az iskolában reggel (hétfőtől péntekig) 7:00-8:00 óráig van ügyelet. A tanulók 7:45-ig érkezzenek meg az iskolába.
  1. **Tanórák-Az órák általános rendje:**
* Főoktatás: 08:00 – 10:00
* 1. szakóra 10:30 – 11:15
* 2. szakóra 11:20 – 12:05
* 3. szakóra 12:25 – 13:10
* 4. szakóra 13:20 – 14:05
* 5. szakóra 14:10 – 14:55
* A 1,5 tanórákra (5-8. osztály) külön szünetrend vonatkozik, amit a tantárgyfelosztás és a tanulók órarendje tartalmaz.
* A főoktatás kezdetét és a nagyszünetek végét csengetés jelzi.
* A tanórák védelme a tanárok és a tanulók közös feladata. A tanároknak és a tanulóknak is legjobb tudásuk szerint kell felkészülniük, és kölcsönösen együttműködve részt venniük a tanórákon.
  1. **Egyéb rendelkezések:**
* A tantermekben, az ebédlőben és a folyosókon a váltócipő használata kötelező.
* A személyiségi jogok tiszteletben tartása érdekében a tanítási órákon bármely kép- és hangrögzítést csak a foglalkozást vezető tanár, illetve az érintett személyek engedélyezhetnek**.**
* A szülők, tanárok, vendégek mobiltelefonjaikat és egyéb digitális, infokommunikációs eszközeiket (laptop, tablet stb.) a tanulók jelenlétében nem használhatják, kivéve a tanórán oktatási célból, illetve baleset esetén történő használatot.
* Az iskolába hozott tárgyakért az Iskola anyagi felelősséget nem vállal.
* Az iskolában, annak területén, a rendezvényeken és az egyéb iskolai foglalkozásokon a rágógumizás nem engedélyezett, a cigarettázás, szeszes ital és drog fogyasztása szigorúan tilos!
* A tanári szobában és az irodában szülők és tanulók csak indokolt esetben tartózkodhatnak.
* Az Iskola területét (az Intézmény épületének azon részét, melyet az önkormányzattól oktatási célra bérel a Fenntartó, és az Iskola tám- és kőfallal, valamint kerítéssel zárt udvarát) a tanítás befejezése előtt engedély nélkül senki sem hagyhatja el.
* A tanítási nap utolsó tanóráját pontosan kell befejezni annak érdekében, hogy a tanulók hazautazása és a különórákra való pontos érkezése biztosítva legyen.
* A szülők gondoskodnak arról, hogy gyermekük, akinek nem igényeltek napközi és/vagy tanulószoba ellátást a tanév elején, az iskolát az utolsó tanórát követő negyed/fél órán belül elhagyja, hogy a délutáni szakkörök/foglalkozások rendjét hangoskodással ne zavarja.
* Amennyiben a gyermeknek délutáni szakköre/foglakozása van az iskolában és itt tartózkodik a foglalkozás kezdetéig, a szülő igényeljen neki napközi és/vagy tanulószoba ellátást a foglalkozás megnevezésével (a szakkör/foglalkozás neve, ideje, időtartama). A szakkör/foglalkozás kezdetéig a gyermekre a napközis tanárok felügyelnek.
  1. **Szünetek:**
* A tanórák közötti szünetek lehetőséget nyújtanak a tanulóknak friss levegőre menni, játszani, étkezni. Ezért a tanár a szünetet az óra továbbtartásával csak indokolt esetben rövidítheti meg.
* A nagyszünetben (10.00-10.30-ig) a gyerekek a tízórait a tantermükben fogyasztják el, a boltba nem mehetnek ki, ennivalóról a szülőknek kell gondoskodniuk.
* A környezettudatos nevelés részeként szalvéta helyett uzsonnás kendőt, eldobható nyloncsomagolás helyett uzsonnás doboz használatát kérjük. A keletkező hulladékot szelektíven gyűjtjük.
* A tízórait követően a szünet hátralévő részét a tanulók az udvaron töltik az udvari rendnek megfelelően (amit az első tanítási napon megismernek). A többi szünetben, az osztályteremben, folyosón és az udvaron, tanári felügyelettel tartózkodhatnak a tanulók.
* Az udvaron a tanulók olyan játékokat játszhatnak, amivel saját, ill. egymás testi épségét nem veszélyeztetik. Az Iskola épületének falai és az azt körülvevő kerítések nem játszóeszközök, felmászni rá, rongálni tilos.
* Az ügyeletes tanár felelős a szünet rendjének megtartásáért. (Az ügyeleti rend mind a tanáriban, mind az Iskola faliújságján ki van függesztve.)
  1. **Ebédeltetés:**
* Az ebédet a meghatározott időbeosztásban és rendben az ebédlőben fogyasztják el a tanulók. Az ebédelési rendet mindenki köteles betartani, az ott jelen lévő tanárok és az ebédelést segítő konyhai személyzet felügyelete alatt.
* Az ebédlőbe csak váltócipőben lehet bemenni.
* Az ebédlő tisztaságáért, kulturált használatáért mindenki felelős.
  1. **A napközi és tanulószoba rendje:**
* A napközi a tanítás befejeztével kezdődik és 16 óráig tart.
* A napközi menete:
* A tanítás és ebédelés végeztével 14.30-ig a gyerekekkel az udvaron és a patakparton tartózkodnak a napközis tanárok.
* 14.30-15.00 óráig tanulószoba és benti napközi van.
* 15.00 és 16.00 óra között a gyerekek az udvaron vannak.
* 15.00 órakor az otthonról hozott uzsonnát fogyasztják el a tanulók.
* Szabályok a napköziben:
* A napköziben azok a gyermekek tartózkodhatnak, akiknek szülei a tanév kezdéskor a megfelelő nyomtatvány kitöltésével jelentkeztek oda és részt vettek a tanév eleji Napközis Szülői Esten.
* A gyermekeket az osztálytanítók, szaktanárok a tanítás befejezése után átadják a napközis pedagógusoknak. A szakkört tartó kollégák a foglalkozás megkezdése előtt kikérik a gyermeket a napköziből, majd a foglalkozás befejezése után visszakísérik őket a napközibe.
* A szabadban (udvar, patakpart) tartózkodás ideje alatt a gyermekek csak egyesével, a napközis tanár engedélyével mehetnek be az épületbe (pl. mosdóhasználat).
* Fontos, hogy minden esetben tudja a gyermek és a napközis pedagógus, hogy mikor és kivel (egyedül, kizárólag szülővel stb.) távozhat a gyermek a napköziből. A távozás alkalmankénti változásairól minden esetben írásbeli tájékoztatást kérünk tárgy nap 11.30-ig a kisgoncol@gmail.com e-mail címre a szülőktől. (Délután már nem tud a szülő tájékoztatni bennünket, mert a napköziben a pedagógusoknál nincs telefon.)
* A napközi idejére a gyermekeknek legyen az időjárásnak megfelelő ruházata, kulacsa.
  1. **Tanórán kívüli foglalkozások:**
* A tanórán kívüli foglalkozásokra ugyanúgy érvényesek a *Házirend* szabályai. Ide tartoznak: az iskolai ünnepségek, a délutáni foglalkozások, különórák, szakkörök, osztálykirándulások. Ilyenkor a tanulókért a foglalkozás vezetője felel.
* A tanítás befejezésétől van lehetőség a délutáni foglalkozások igénybevételére. Módjáról tanévkezdéskor kapnak tájékoztatást a szülők. A Belső Csoporttal történő előzetes egyeztetés alapján az épület ettől eltérő időpontokban, illetve szombaton és vasárnap is nyitva tartható.
* A távozó napközis- illetve tanulószobát vezető tanár után az egyéb foglalkozást tartó, illetve az iskolában tartózkodó nevelő felelős az Iskola működésének a rendjéért, valamint ő jogosult és köteles a szükségessé váló intézkedések megtételére.
* Iskolán kívüli program esetén gondoskodni kell megfelelő létszámú felnőtt kísérőről (lásd SZMSZ).
* Az iskolai rendezvények előkészítése, lebonyolítása, lezárása a rendezvény megszervezéséért felelős tanároknak és a szülőknek a közös feladata.
* A tanulók az Intézmény létesítményeit, helyiségeit csak tanári felügyelettel használhatják.

1. **A tanulók távolléte, mulasztások**

* Az előre nem látható hiányzásról az iskolát értesítenie kell a szülőnek a mulasztás első napján. A betegségekről orvosi igazolást kell hozni, testnevelés órákról való felmentéshez az igazolást előre kell hozni.
* Fertőző betegség (himlő, rühatka, ótvar, bélféreg, tetű stb.) esetén a tanuló közegészségügyi okokból nem járhat iskolába. Amikor a fertőző betegség után a tanuló először jön iskolába, a hiányzásról szóló igazolása már legyen feltöltve a *Kréta Elektronikus Naplóba*, vagy a tanulónak az *Igazolást* aznap reggel érkezéskor kell bemutatnia az osztálytanítónak/helyettesítő tanárnak. Egyéb megbetegedések és/vagy más okból történő hiányzás esetén az *Igazolást* legkésőbb egy héten belül kell feltölteni a *Kréta Elektronikus Naplóba* vagy az osztálytanítónak bemutatni.
* Orvosi ellátást nem igénylő lázas betegség után a tanuló minimum 1 láz-, hőemelkedés- és gyógyszermentes nap (24 óra) után jöhet újra iskolába/közösségbe, de a lezajlott betegségtől és a tanuló állapotától függően ajánlott a 2-3 pihenő nap megtartása.
* Gyomor-bélrendszeri fertőző megbetegedések esetén a tanuló az utolsó hányás vagy hasmenés után leghamarabb 24-48 órával (kivéve Salmonella Campylobacter) jöhet újra iskolába/közösségbe.
* A szülő gyermeke számára *Előzetes Távolmaradási Engedélyt-* *Kikérőt*) kérhet. Az engedély megadásáról az osztálytanító, ezen túl a Tanári Konferencia dönt az osztálytanító véleményezése alapján.
* A tanuló mulasztását igazoltnak kell tekinteni, ha előzetesen engedélyt kapott a távolmaradásra (ehhez írásos *Kikérő* szükséges).
* Rövidebb- néhány napos- hiányzást a szülő utólag is igazolhat, félévenként maximum 5 napot.
* Igazolatlan mulasztás esetén az osztálytanító köteles a szülőt értesíteni.
* A tanuló a hiányzás alatt tanultakat köteles pótolni, ehhez tanári segítséget kérhet.
* A tanítási idő alatt a tanuló csak a szülő előzetes kérése alapján, az osztálytanító engedélyével hagyhatja el az iskolát. Amennyiben a tanuló önállóan (a szülő kísérete nélkül) hagyja el az iskolát, az előzetes kérésnek írásban kell megtörténnie.
* A tanórákról, kötelező iskolai rendezvényekről való indokolatlan késések, hiányzások igazolatlan mulasztást vonnak maguk után. Az igazolatlan késések idejét össze kell adni, és amennyiben ez eléri a 45 percet, a késéseket egy igazolatlan órának kell tekinteni. Az igazolatlan mulasztásról az Iskola tájékoztatja a szülőt, illetve a jogszabályoknak megfelelően a Gyermekjóléti Szolgálatot, a tartózkodási hely szerinti jegyzőt és a Kormányhivatalt.
* Tartós hiányzás ideje alatt a szülőnek heti rendszerességgel tájékoztatnia kell az osztálytanítót a gyermek állapotáról és a várható visszatérés idejéről.
* Az egy tanéven belüli 250 órát meghaladó igazolt hiányzás jogszabályi következményekkel jár.
* Ha a tanév ideje alatt az összes hiányzás eléri a törvényben meghatározott mértéket és emiatt a tanuló teljesítménye tanítási év közben nem volt értékelhető, a Tanári Kollégium engedélyezheti, hogy záróvizsgát tegyen.

1. **Benntartózkodás rendje szülőknek és külső személyeknek**

* Személyes meghívás alapján érkező külső látogatók, vendégek fogadásáról az őket meghívó tanár, illetve Osztályközösség gondoskodik. Az eseményről előzőleg a meghívó tájékoztatja a Tanári Konferenciát.
* Az Iskola által meghívott, vagy a hivatalosan bejelentkező személyek, csoportok fogadásának a megszervezéséről a Tanári Konferencia gondoskodik.
* A vendégeknek az iskolában való tartózkodása nem zavarhatja az iskolai élet megszokott rendjét. Egyes osztályokban történő külső hospitálás csak az érintett osztály osztálytanítójának és a szóban forgó tárgyat tanító szaktanárnak a beleegyezésével, valamint a Tanári Konferencia tudomásával lehetséges.
* Az iskolával munkavállalói és tanulói jogviszonyban nem állók (kivéve az iskolába járó tanulók szüleit és a Fenntartó képviselőit) csak kísérővel, és csak az elfoglaltságuk idejére tartózkodhatnak az épületben.
* Reggel 7:00 órától délután fél 5-ig a főbejárat nyitva van, az iskolatitkár, illetve az ezzel megbízott személy feladata az épületbe érkezők fogadása, útbaigazítása.
* Az Iskola nyitvatartási ideje után az épületben tartózkodó személy ellenőrzi a helyiségek zárását, és a biztonsági berendezés működését.
* Az iskolában a biztonsági berendezés - a vagyonvédelem miatt - munkanapokon este 8:00 órától reggel 7:00 óráig, munkaszüneti napokon napi 24 órát üzemel, ezen időszak alatt az épületben csak a hivatalosan kulccsal rendelkező személyek tartózkodhatnak. Egyéb esetben az Belső Csoport engedélye szükséges.
* Szülő az osztálytanító/iskolaképviselő/iskolatitkár tudomásával az Iskola nyitvatartási idejében tartózkodhat az iskolaépületben.
* Az Iskola nyitvatartási idején kívül az Belső Csoporttal kell egyeztetnie a szülőnek, szülői csoportnak az épületbe történő bejutás módjáról, a biztonsági berendezés és a kulcs használatáról. Az iskolába ily módon bejutó szülő, szülői csoport felelős az épület megfelelő használatáért, és távozáskor annak zárásáért.
* Az iskolaépületbe gyermekeikért érkező szülők –az épület szűkössége miatt- elsősorban az udvaron, illetve a főbejáratnál várakozhatnak gyermekeikre.
* Szorgalmi időben a tanulók hivatalos ügyeinek intézése az irodában feltüntetett időben történik. A tanárok és tanulók, illetve szülők a pénzbefizetéssel kapcsolatos ügyeiket is az irodában feltüntetett időben intézhetik.
* A tanítási szünetek idején esedékes hivatalos ügyek intézéséhez az Iskola külön ügyeleti rend szerint van nyitva. Az ügyeleti rendet az Belső Csoport határozza meg, és erről a szünet megkezdése előtt tájékoztatja a szülőket, a tanulókat és a Tanári Kollégiumot. A nyári szünetben heti 1 alkalommal irodai ügyeletet tart az Iskola.

1. **Egyéb, a tanulók egészségének, testi épségének megőrzését szolgáló szabályok:**

* A tanuló vagy iskolatársa azonnal jelezze felnőttnek, ha rosszul érzi magát, vagy megsérült, ha balesetveszélyt vagy balesetet észlel.
* Gyermekbaleset esetén a balesetről tudomást szerző felnőtt feladata a sérült gyermek azonnali ellátása az irodában található egészségügyi doboz segítségével, lehetőség szerint bevonva a Balestvédelmi felelőst. Amennyiben szükséges, mentőt kell hívni a szülő és az iskolaképviselő értesítése mellett.
* A tanulók rendszeres egészségügyi felügyeletét az Intézményben iskolaorvos és iskolai védőnő biztosítja a jogszabályokban meghatározott rend szerint. Fertőző betegség (himlő, rühatka, ótvar, bélféreg, tetű) esetén a tanuló közegészségügyi okokból nem járhat iskolába. Tünetmentességéről *orvosi vagy védőnői igazolást* kell hoznia.
* A tanév első szakóráján a szaktanár ismerteti a szaktantermek használatával és eszközökkel kapcsolatos védő és óvó rendszabályokat. Az általános tudnivalókra, veszélyforrásokra ekkor kell figyelmeztetni a tanulókat.A technikai, demonstrációs és egyéb kísérleti eszközök használata csak az erre hivatott, megfelelő szakismerettel rendelkező, és anyagi felelősséggel tartozó felnőtt személy, iskolai dolgozó jelenlétében lehetséges!
* A tanárok az *ügyeleti rend* és beosztás szerint felügyelik a tanulókat.
* Az iskola területén nem szabad biciklizni, gördeszkázni, rollerezni, görkorcsolyázni.
* A kerékpárral érkezőknek kerékpárjukat a kijelölt tárolóban kell elhelyezniük.
* Az iskolába nem lehet behozni közbiztonságra különösen veszélyes eszközöket (szúró- és vágóeszköz, csúzli, gázspray).
* Az iskolában dolgozó felnőtteknek és a tanulóknak meg kell ismerniük az *Iskola Kiürítési Tervét*, és részt kell venniük annak évenkénti gyakorlatában. Tűzriadó vagy egyéb rendkívüli esemény esetén pontosan be kell tartani az *Iskola Kiürítési Tervében* szereplő előírásokat.

1. **Az iskolának és környezetének, valamint az iskolakertnek rendben tartása**

* Az Iskola épületének, illetve környezetének rendben tartása a tanulók, a tanárok és a szülők közös feladata.
* A termek esztétikus küllemének megőrzése az Osztályközösségek feladata.
* Az Iskola minden tagja felelős a Közösség tulajdonának védelméért, állagának megőrzéséért, az Iskola (energia)takarékos működtetéséért, az Iskola rendjének, tisztaságának megóvásáért, a szelektív hulladéktárolók megfelelő használatáért.
* Az iskolában talált értéktárgyakat az irodában kell leadni.
* A tantermek hétköznapi takarítását a tanulók látják el.
* Az épület hétvégi takarításáról az Iskola gondoskodik.
* A tanév során esedékes nagytakarítások megszervezése és koordinálása a Szülői Kollégium feladata.
* Az iskolai szünetekben szervezett karbantartási, felújítási és iskolakerttel kapcsolatos szezonális munkákban az Iskola minden idejáró család arányos részvételére számít.
* A kárt okozó személy anyagilag felelősségre vonható, vagy a helyreállításra kötelezhető. A fegyelmezetlenségből, gondatlanságból vagy szándékosan okozott kárt meg kell téríteni.

1. **A tanulók és szülők tájékoztatása, véleménynyilvánítás**

* A Tanári Kollégium a közvetlen kapcsolat több módját kínálja a szülők számára: felvételi folyamat, családlátogatás, Fogadóóra, Szülői Est, Iskolafórum, iskolai rendezvények előkészítése és látogatása, kirándulás szervezése, azon való részvétel.
* Az aktuális eseményekről, információkról azok fontosságától függően a pénteki *Hírmondóban*, faliújságon, Szülői Esten, levélben, riadóláncon vagy a *honlapon* keresztül értesülhetnek a szülők.
* Az Iskolaközösség a tanév rendjéről és a legfontosabb tudnivalókról a tanév első Szülői Estjén, valamint az évente megjelenő *Kisgöncöl Füzetben* kap tájékoztatást (környezetvédelmi okokból elektronikus formában, csak külön kérésre nyomtatva).
* Az aktualitásokról, elkövetkezendő eseményekről és az azzal kapcsolatos elvárásokról, legalább az eseményt megelőző 1 héttel korábban kell tájékoztatni az érintetteket.
* A szülők elsősorban a Szülői Esteken, az osztály Szülői Képviselőjén keresztül a Szülői Kollégiumban és az IFCS-ben nyilváníthatnak véleményt az Iskola életével kapcsolatos bármely eseményről. Továbbá a szülők és a Szülői Képviselők élhetnek a Vezetői Fogadóóra lehetőségével.
* A Szülői Est programját az osztálytanító állítja össze, de témajavaslattal a szülők is előállhatnak. A Szülői Esteken a Szülői Képviselő beszámol a Szülői Kollégium munkájáról, összegyűjti a szülők véleményét, javaslatait.
* A Szülői Est végeztével a termekben rendet kell tenni.
* A szülők írásbeli megkereséseire a jogszabályokban rögzített határidőn belül érdemi választ kell adni.
* Kapcsolattartó napokon, a Szülői Esteken, Fogadóórákon és egyéb személyes találkozások alkalmával lehetőséget biztosítunk a szülőknek az iskolával kapcsolatos kérdéseik, véleményeik megfogalmazására.
* A tanulók vagy szülők adataiban (lakcím, elérhetőségek stb.) beállt változásról az iskolatitkárt haladéktalanul értesíteni kell.
* A tanulók tájékoztatást elsősorban osztálytanítójuktól, szóban kapnak. Szükség esetén a Tanári Kollégium Iskolagyűlést hívhat össze.
* A tanulók minden őket érintő kérdésben véleményt nyilváníthatnak szóban tanáraiknak. Amennyiben írásban teszik mindezt, a TK-nak 15 napon belül írásban kell válaszolnia.
* A tanulók érdekeiknek képviseletére Diákönkormányzatot (DÖK), hozhatnak létre. Az ezzel kapcsolatos igényt a Tanári Konferencia felé írásban kell jelezniük. A TK-nak 15 napon belül, -a tanulók javaslatának figyelembevételével- felsőfokú végzettségű, pedagógus szakképzettségű személyt kell kijelölnie a DÖK munkájának segítésére. Az ezt követő 30 napon belül a DÖK a kijelölt tanár segítségével elkészíti a *DÖK SZMSZ*-ét.
* A tanulók neveléssel-oktatással összefüggő közös tevékenységük megszervezésére Diákköröket hozhatnak létre. Ennek megalakulását írásban kell jelezniük a TK felé. A TK a Diákkörrel egyeztetve mentor tanárt jelölhet ki a munka segítésére.

Az Iskola Házirendjének módosítását a Fenntartó 2025. február 30-ig véleményezte.

Az Iskola Házirendjének módosítását a Szülői Kollégium 2025. február 30-ig véleményezte.

Az Iskola Házirendjének módosítását a Tanári Kollégium 2025. április 10-én elfogadta.

Az Iskola Házirendjének módosítása az elfogadás napján lépett hatályba.

Aláírások:

|  |  |  |
| --- | --- | --- |
| Fenntartó képviselője |  | Iskola képviselője |

Tanári Kollégium képviselője

|  |
| --- |
| Szülői Kollégium képviselője |